标题：卉木六君子
词语概述
卉木六君子，是当代古文名家杨威先生对“莲、菊、兰、竹、梅、松”六种植物的统称，因其皆具有君子一样的高尚品格，故谓。杨威先生作有“卉木六君子”赋，即《修莲赋》、《隐菊赋》、《幽兰赋》、《贞竹赋》、《傲梅赋》、《高松赋》。
作品欣赏
修莲赋杨威
◆仰乾宇之恢恢，三辰丽以扬晖；俯坤维之浩浩，百卉资而诞载。检冬春之殊品，并秋夏之诡类。或匿迹于崖壑，或耀丽于原隰。咸植根于重壤，各率时以消息。何兹花之独异，择素流以托体。既敷荣于沅湘，亦擢秀乎洛泾。《尔雅》志芙蕖之称，东璧载水华之名。阅嘉什于国风，陈地结泽陂之珠；访鸾章于宋魏，鲍曹垂芙蓉之赋。溯英声于百代，谅咏赞其靡休。
◆若其违崇丘之亢爽，去旷野之平夷。辞膏沃于夭桃，让丰腴于秾李。甘背阳以趋阴，载离高而就卑。惟虚中以净植，抱谦光而卓立。而其抽芽蘖於泥淤，冒朱华於渌池。潜珍藕以玉洁，耸翠叶而鲜碧。虽混迹于污淖，守清标而无亏。复众芳之萎顿，苦朱明之炎炽。蒙亢阳以峨冠，迎烈景而舒蕊。嘉三德之令善，总群葩之精粹。虽列号于卉木，可比伦于君子。
◆于是笼瑶塘以发茎，覆灵沼而播绿。既纷郁于河隈，亦荟蔚于江曲。竦修姿以便娟，恍淑女之凝伫。遘清飙以翩翻，奏霓裳之妙舞。散丹荣以星陈，铺赩采而云布。顾流光之粲烂，瞻彤辉之灼烁。拟瑞云之晨兴，仿雕霞之夕落。载迷精以炫目，复烛空而照波。若其披绛英以吐芳，应轻吹而宣馡。沉馥芬于澄练，轶郁烈于青桂。良陂泽之殊观，独擅美于夏时。
◆若乃当鲛珠之晚坠，送泠泠之清响。值颢露之朝零，凝明玑之精光。及氛霭之乍起，疑江妃之临烟。随六气而幻形，骋妙态以万千。大明藻之以生媚，微山映之而增倩。金章紫绶之居，桂殿兰宫之庭。莫不树之以萦亭榭，藉之而构艳景。是以汉昭沈淋池之逸乐，吴王眷玩花之娱游。览拙政之繁红，闲居之幽趣尽收；想宜春之翠影，明皇之巧构焉留？
◆而其亭亭袅娜之姿，皎皎拔尘之操。代钟雅士之悦慕，惯入凤才之粹藻。浮西子之晴波，诵诚斋之绝笔。吟折荷之遗篇，寄太白之遥思。玩江南之野华，有君臣之佳联。棹曲院之泓碧，镜圣祖之宸翰。则有楚国放子，汉滨谪客。厌俗流之鄙杂，服荷裳以表洁。亦有娇冶越女，窈窕吴姬。摇兰桨以啭清讴，曳绮罗而撷嘉实。斯虽兆端于绝代，乃遂风行而罔息。
隐菊赋杨威
◆太一玄混，抱万殊于幽昧；真宰运钧，化群有于两仪。仰霄极之藻绘，悬三光以敷华；俯坤维之炳蔚，被卉木而吐葩。觌众芳于林圃，宣诡类以竞奇；察景候于四序，亭斯菊而呈异。于是稽东璧之鸿篇，纲目明日精之称；览兰台之青简，炎汉录灵药之性。尔其天姿峥嵘，挹天地之精元；亢心昂藏，禀阴阳之贞坚。辞宗永言，既承已矣之悲；隐仙继唱，亦垂箕颍之志。若乃隽彦嗣咏，摇珠玉于百代；休光素著，腾英声乎千载。
◆若夫时司白帝，野动清商，朱火告徂，四宇闭藏。远山横霄，云敛岩岫之表；爽气浮空，松振浥露之涛。朔吹凄紧，飘蓬共严霜俱飞；原隰寥廓，哀鸿将寒飙共唳。于时乔木萎绝，落英纷纶。丛林摧而萧瑟，百卉腓而凋陨。九陌黯惨，慨花期之已尽；幽谷积翠，欣兹茂之方殷。而其纳西冥之金精，沐玄方之凄风。既漱霜以餐雪，郁刚气以内凝；复逸群而孤挺，舒奇姿而外映。嗟其耸秀色于冰檗，非逊松柏之操；厉傲骨于晚节，直匹君子之道。
◆瞻其吸灵景，润沆瀣，擢绿茎，布翠叶。纤莛苒弱，当轻飙之流转；曼舞翩跹，若曳波之修莲。葱蒂敷荣，披妍蕤于青萼；蹙蓓绽华，峨黄冠于柔柯。千蕊累累以攒萃，渥采奕奕而焕绮。明光交钩以斐亹，飞瓣缤纷而披离。映皦日以炫目，濯珠露而增媚。持黄中之正色，含土脉之醇粹。极望绚缦，恍落霞之丽宇；近睹焜烂，若隋珠之烛幽。霞蔚云蒸，夸艳岂输桃李；馡秾馥郁，拟馨止宜兰桂。揆形气之瑰玮，无惭淑之；本巨丽之天成，焉藉嘉辞。
◆若其擅元化之神造，揔地灵之馀润。藏刀圭之妙用，实草族之灵品。或导气以和神，或涤疴而蠲瘝。或滋虚以明眸，或却老而驻颜。助黄耇之永寿，济羽人之长年。康生御之以延龄，文宾服之而登仙。是以王母移植，荫蔚瑶池之浦；郦城广树，萦带甘谷之流。春苗秋实，累荐胶西之案；饮汁茹齑，日进南轩之宴。洎夫重九聿临，风物澄鲜。则有王孙公子，逸老隐贤。跻崇丘以采掇，对溪光而陈馐。浮金英以泛玉罍，望南山而介眉寿。
◆想彼惠风浩荡，甘霈广被，九地蒙茸，四野翳荟。山原争饰以旖旎，亭皋自雕其华绮。夭桃将堤以灼灼，秾李缘扉而熠熠。艳草夸红以斗紫，鲜葩骋香而逐菲。于是耻春日之尘氛，就秋光之清谧。抱冲旷于素怀，咀淡泊于皓齿。譬宵人之鄙陋，群喧扰于市朝；而高士之逸放，独超然乎俗表。是以江湖癯儒，艺闲庭以供观；林泽野叟，伴灵芬而高眠。至若灵均晨餐，写屈沉之幽襟；渊明夕撷，激东篱之高韵。斯又风流罔歇，辉映终古云尔。
幽兰赋杨威
◆乾德广运，甄万类以发端；坤元洪载，鞠天物而滋演。览群品之纷糅，禀二仪之均育；何兹兰之颖拔，挺自然之奇秀。尔其容质高妙，风仪俊爽，董公赞四清之德，孔圣称王者之香。流芬射越，入陈王之肴馔；染墨含贞，托耿节于所南。睇汉殿之旧址，孝武曾运风云；鉴兴废于楚宫，屈宋并吐玉润。步越王之芳丘，今人犹睹其春荫；怀会稽之亭宴，往事空追于右军。是以百代袭赏，千秋共观，腾休光于史乘，蜚英声于遐年。
◆惟斯兰之所处，于窈窕之深谷。襟溪濑以左奔，倚层峦而右矗。讶惊湍之轰豗，激逸势而电走；骇巉崖之岑崟，疑六翮其莫度。顾微径之迮迫，掩丛薄之重阻。结根荄于遐陬，混形迹于榛芜。云消雾敛，目霄末之霞飞；月明风清，聆松梢之鹤唳。载同盟于麋鹿，复结邻于林吹。谢流俗之喧扰，永安栖于幽僻。朝云晨播，暮霭夕挥，挹沆瀣之丰润，承灵雨之渥滋。吸元造之精粹，秉醇和以颐志。恍然林泽隐沦，却似深闺淑丽。
◆若乃玄阴告徂，青帝司时，回迟日于阳天，转清明于坤维。惠风广被，开浮岚于千里；甘霈周施，列葱翠于九地。于是感淑气，应韶景，敷纤叶，擢紫茎。偕百草以齐发，指乔木而飞荣。神姿朗彻，镜疏影于泓澄；文藻清绮，烁素采于灵景。蕴奇芳以潜发，挟轻飙而遥赴。既袭岩以沁流，复畅远而达幽。宜芝桂以为匹，非萧艾之能俦。虽曼曼以旁溢，觉氲氲其诡殊。遗麝薰之馥烈，抱清逸以自守。引众葩以厘比，配国香之嘉誉。
◆而其振条千仞之下，铺华空明之畔。日翔闲鹤，夜笼愁烟，任日月之往来，听风云之舒卷。载托窈冥之区，如入壶中之天。粉黛弗施，播玉蕤以表洁；铅华洗尽，标自然之狷介。譬高士之逸放，超纷浊以遐逝。捐功名于场屋，付爵禄于脱屣。虽地清而观绝，自色令而中懿。有高致之洒落，无俗情之哀悴。取泉石以枕漱，执真元而罔失。若君子之立世，违宦途之尘缁。固霜雪以玉峙，载握珠而俟机。宁萧然以处穷，孰摧折而荐媚？
◆是以唐宗振藻，咏妙态于禁苑；晦翁摛翰，诵殊姿于宋篇。韩昌黎之琴操，徽音含怆；李太白之古风，诗肠凄惘。载披施章，动羁旅之长思；时观杨赋，哀美质之徒赍。辞人才子，野客达卿，莫不濡松烟以剖怀，击金石而宣情。诵兰溪之新咏，念荆楚之故实。望汉水以北征，反沅湘而南历。慨烟波之辗转，怜屈子之播徙。浮汨罗之澜波，感英灵之靡寂。宁抱贞以沈骸，孰解皓而和鄙。九畹芜没，共重渊以冥契；芳华虽陨，同遗风而靡坠。贞竹赋杨威
◆若夫乾灵覆育，鼓沛泽以横被；坤舆含煦，流渥洽而周施。是以群植资始，抽芽蘖于沃瘠；九壤发华，藻苍翠于原隰。览林薄之蓊蘙，包万类以攒生；何贞竹之瑰奇，掩众芳而孤耸。尔其挺崇柯以凌霄，抱卓荦之淑质；舒逸态而潇洒，含元精之醇粹。瞻淇苑之乔枝，曾武公之手植；溯先代之遗篇，入卫土之嘉什。九嶷斑竿，既浸湘妃之泪；荆南密叶，复映莱公之晖。
◆若其长材磊砢，建高标于紫汉；魁株隆杰，张翠旗于云间。是以汉武伐以塞川，宣劳瓠子；威侯剪以治矢，厎绩河内。聆嶰谷之凤鸣，思远伶伦之事；奏钧天之广乐，应取柯亭之笛。或引缟纶，饵锦鳞于九渊；或综凉簟，生朱纹于玉腕。顾彤管之炜炜，长康搦以呈妙；抚青简之累累，孔圣藉而敷道。味嫩笋之甘馨，素荐珍于食案；睎宏构之峥嵘，亦效用于冬官。
◆而其笼岑岭以排空，列平皋而成行。沉碧影于练波，摇翠彩于晴光。中洞洞以冲虚，遵彦圣之高轨；枝落落而疏朗，蓄隐沦之清致。安素尚以守静，美幽姿之标映；均修干而诞节，嗟贞性之独秉。逮清吹之汩起，散袅袅之清韵；或琼珠之飘零，激飒飒之灵音。烦虑以之涤荡，中心为之澹澉。信可俯澄俗境，灭尘氛之嚣喧；仰配瑶圃，为物外之高眠。
◆至若六龙隐曜，烟霭敛迹，发洪飙于天末，覆云盖于八维。江河腾沸，沦樯楫于惊澜；霆雨环骇，摧拱木于巉岩。若其确然以挺争，亭亭而守志，岂屈心以草偃，惟抗直而玉峙。复若天壤闭藏，岁华向夕。望四野之萧骚，众茂咸悴；伤沍阴之凄神，玉蕊委积。披绿裳以停霜，貌苍苍而靡移；仗傲骨以冒雪，气凛凛而弗失。论其令善，何惭君子；称其强毅，俨然烈士。
◆而若太宗奋藻，赋绮疏之龙影；太白飞翰，咏江岛之虚声。撷鸾章于诗林，探凤采于词海，《淇奥》以降，奕叶重辉，莫不钦其风神，慕其徽概。是以幽篁盈月，有摩诘之弦歌；百茎余清，正乐天之高卧。复其沥沥妙响，日振子猷之庭；蔼蔼浓荫，长蔽苏园之径。七贤齐志，跌宕正始之际；六逸同怀，啸傲徂徕之溪。念彼故实，眷兹灵品，追名贤于百代，并推赏乎古今。
傲梅赋杨威
◆太极开剖，三光曜乾象之墟；洪钧造化，卉木焕坤仪之域。览阴阳之甄陶，察殊类之丛悴。承灵润以发荣，写繁华于韶季；遘凄严以凋华，状肃杀于哀岁。虽邓林之奇葩，并庶草之万品。俱畏霜以警露，纷违寒而就熏。惟落落之傲梅，秉真宰之妙化。谢甘霈之优滋，遗惠风之渥洽。将朔吹以赴节，洎玄英而铺蕤；偕鹊鸣以启年，涉冰檗而挺奇。若其列壮观于元首，当踏赏之未兴。冠群芳以先发，擅花魁之休声。
◆若夫六龙南迈，斗柄北指，更时司于玄冥，旋日车于穷纪。顾紫塞之寥落，睎雁影于衡阳；凄寒气之凛厉，鼓严飙于朔方。景蔼蔼以斜征，风飒飒而横骛。九霄塞惨懔之悲，八隅被剪刈之酷。乔林摧剥，幽芳颓芜，或坠叶于迢递之岑，或陨香于窈窕之谷。见四野之萧骚，尽弥目之零悴。尔其禀元精之高坚，抱二仪之粹质。迎固阴以振条，逆沍寒而结翠。枝凝霜以布新，蕊含雪而增媚。既无怍于松操，宁逊节于君子？
◆若其凭幽崖以吐芬，乍严妆于石镜；向林壑以擢秀，时褰裳于箕风。或含影于冰溪，映修仪以显志；复掩迹乎烟村，拂瓮牖而亚枝。宿柯虬蟠，恍贯珠以缀璧；千葩攒萃，自承曜而扬晖。瞻素华之皎皎，夺齐纨之冰鲜；目丛耀之离离，争垂棘之璀璨。至若彤云叆叇，琼英翩跹，耸瑶姿以玉峙，类姑射之羽仙。逮昼雪霁止，暮霭戢景，仰宵空之澄廓，辨星河之耿耿。蕴暗香以潜发，泛流光而弄影。疑蟾宫之姮娥，暂遥临乎尘境。
◆于是吐凤才秀，握蛇英妙，悦兹亭亭奇表，嘉其贞贞殊操。或杼秘思以赋精骨，或搦毫管以咏风致。追唐宋之诸贤，奋逸气以振金石；惊韶山之才调，运风云而驭雄词。亦有长门冷妃，莆田娇艳，嗟《惊鸿》之空奏，仰北辰而愈远。苦桂殿之独托，扶早花而傍残。复宋廷之皇女，欣禁苑之晴光。漫娇卧于雕楹，兴梅妆于含章。遂使重闺窈窕，兰宫佳冶，希寿阳以接武，临鉴台而饰额。既流风于隋唐，亦遗范乎吴越。
◆若其鄙秾艳之浮媚，耻繁红之夸逐。托根荄于岩穴，捐市廛之嚣垢。寓形迹于草泽，抱清襟于窅阒。甘去阳而即阴，遂背尘而别俗。俨然四皓遐逝，遁商山而不反；元亮远蹈，寄东轩而弗悁。是以林薮隐沦，蓬庐高士，莫不慕其孤标，尚其清徽。或旁开以绕舍，或疏植而带篱，俱失区中之趣，同结方外之契。循玄鹤以东望，孤山盈林逋之颂；棹沧波而南浮，沈园积放翁之风。睋云锦之烟寺，桓伊昔驻；聆三弄之故曲，今人犹奏。
高松赋杨威
◆粤若太初茫昧，抱万有于一气；元化斡运，凝胚浑以肇形。真宰御柄，陶万殊以萌蘖；二仪鼓冶，甄奇木于天壤。而其劲姿森竦，承山岳之秀拔；清标傲逸，膺坤舆之淑灵。步邓林之纷纶，冠丛育以超绝；升瑶圃之凄朗，轶榛楛而敷衍。若乃东坡艺植，尝结俦于雪堂；隋炀怀咏，复历落乎北乡。兰芝摛藻，诵异质于晋赋；子安骋思，寄幽襟于唐篇。丽翰采以弥传，迈终古而流美。
◆若其托基巉岩，齐岌峨之危岑；凭居万仞，临峥嵘之虚谷。修干千寻，超鸟径以上出；峻柯肃矗，决帝阍而增举。仰曳波于清汉，俯沉碧于华池。耸日路以布叶，横云衢而擢茎。新翠韡晔，上郁蔚以承曜；芳条纷溶，下茂荫而戴宇。灵润朝吐，餐云露之殷滋；岚霭夕播，吸颢穹之精粹。势侵碧虚，持自然之伟仪；气凌青霄，蕴风云之远志。蒙素霜而履洁，几经春秋；寓天地而有日，莫识何年。
◆览削崖之巊冥，萦丹霞而贯虹。刻嶙峋以崛崎，掠羊角而骇溃。于是噬山骨之坚确，嵌磊砢之隙罅。载奋厉以深蹈，复盘结而侧附。漱石咀厄，鞠强韧于文中；攀崄缘峻，拔瑰杰之云构。逮夫飞廉冯怒，屏翳泛洒。鼓雷霆以奔激，挥风雨而崩腾。摧十围于穷岫，反岑岭于霄末。于是排狂飙，御列缺，逆声威之赫烈，伊岿然而独存。嗟其累遭艰屯，非移坚顽之性；潜蓄刚毅，俨怀烈士之心。
◆尔其据崇岳之崭绝，违平畴之膏沃。就瘠卤以诞载，择硗薄而安栖。脱屣衍腴，息物竞于群卑；奋翮九万，泯猿心于清虚。若夫春霆振野，惊蛰虫于潜壤；霈泽载涂，启生意于方舆。于是原隰荟蔚，亭皋畅茂。丽草鲜卉，自骋华以逐艳；殊品谲类，纷夸馥而炫藻。见世态之嚣竞，遂绝俗以高蹈。遗尘垢之纷浊，永超然而自放。若其襟度豁达，盈冲旷之逸气；风神洒如，得伯阳之道腴。
◆至若四运相推，月旋穷纪。寒飙凄紧，集朔方之惨栗；沍霜凭陵，肆造化之肃杀。紫塞寂历，回雁阵于衡阳；凤梧萎绝，陨蝉翼于枯梢。众芳愁悴，叠落英于山原；丛薄摧颓，委凋残于林麓。顾八荒之萧骚，见兹松之独茂。经阴律以见贞，等寒暑而一色。继以彤云叆叇，微阳匿景。层冰宵结，玉蕊昼零。千岩俱缟，万岭呈素。而其落落苍遒，抗玄英之严威；亭亭云矗，表君子之凛节。
◆夫其参景霄以遂性，披重坚而奠安，纳阴阳之醇固，则乾元之精健。蟠柢轮菌，润沆瀣乎尘表；高枝轩举，播英风于寰中。岁华荏苒，见云物之屡迁；千载倏往，隆桓干而成拱。洵材具之既懋，期栋梁于廊庙。嗟良匠之罕偶，哀斧斤之靡施。岁冒霜以停雪，日宿云而侣鹤。指日车其难追，望北辰而幽隔。当罡风之熛起，气郁纡以激扬。发巨涛于天末，闻慷慨而悲怆。
作者简介
杨威，当代古文名家，字逸驎，号山泽故人，1985年生，安徽砀山人，中国矿业大学毕业。作品涉及序、赋、论、记、传、墓志铭等多种古代文体，出版有个人古文作品集《绍熙古泽》。2011年，作品《松江赋》在上海市松江区人民政府、解放日报报业集团、东方网联合举办的《松江赋》全国征文比赛中，从来自22个省、市、自治区的159篇作品中胜出，荣获最高奖；同年，作品《长治赋》在长治市委宣传部、长治市文联联合举办的《长治赋》全国征文比赛中，从来自15个省、市、自治区的60篇作品中胜出，荣获最高奖。杨威以“绍前修之遗轨”为创作宗旨，以“振百代之坠绪”为毕生追求，为文“崇骈俪之灵裁，重词句之雕析，章法谨严，辞藻赡丽，袭屈马之余风，播八代之流韵”，被誉为“一时之健笔，复古之表倡”。